Diciembri quilla templupa aniversariuncho fiestata rurapäcuptinmi templucho Jesús puriycargan Salomón nishgan alarcho.
Tsaychömi Israel runacunapa autoridänincuna Jesusta tapupäcorgan:
“¿Imayyagtag shuyäshayqui rasun cagta wilapäcamänayquipag?
Tayta Dios cachamushgan Cristo cashgayquita o mana cashgayquitapis jucla wilapäcamay.”
Tsaynog nipäcuptinmi Jesús nergan:
“Maynami gamcunata wilashcä.
Wilaptëpis manami criyipäcamanquitsu.
Taytäpa munayninwan milagrucunata ruraycaptëpis manami criyipäcamanquitsu.
Gamcunaga mana criyipäcamanquitsu uyshäcuna mana cashpayquimi.
“Uyshäcunami itsanga pï cashgätapis tantyashpan cäsucaman.
Tsaynogpis reguëmi uyshäcuna maygan maygan cashganta.
Nogata chasquicamashganpitami Tayta Diospa naupancho imayyagpis cawangapag.
Maquëcho captinnaga manami pipis guechumanganatsu.
Maquëcho caycarga Taytäpa maquinchöpis caycanmi.
Taytä lapanpagpis munayniyog captinmi diablupis ni demoniupis ni pipis paypa maquinpita guechongatsu.
Taytäwan nogaga juclaylami caycä.”
Tsaynog niptinmi tsay autoridäcuna Jesusta sagmayta munapäcorgan.
Tsauraga Jesús nergan:
“Gamcuna ricashcanquimi atsca milagrucunata Taytäpa munayninwan rurashgäta.
¿Tsaynog alita rurashgäpitacu sagmayta munaycämanqui?”
Tsauraga tsay runacuna nipäcorgan:
“Manami alita rurashgayquipitatsu sagmayta munapäcö,
sinöga runala caycar Dios-tucuycashgayquipitami.”
Tsaynog nipäcuptin Jesús nergan:
“Tayta Diosnintsipa palabrancho caynogmi niycan:
‘Gamcunaga dioscunami carcaycanqui.’
Musyapäcunquimi Tayta Diospa palabrancho lapanpis rasun cagla cashganta.
Tsaymi Diospa wilacuyninta unay mayagcunapag:
‘Gamcunaga dioscunami carcaycanqui’ niycaptenga ¿imanirtag:
‘Diospa tsurinmi caycä’ niptë yarpapäcunqui lutanta niycashgäta?
Quiquin Tayta Diosnintsimi cay patsaman cachamashga.
“Milagruta rurashgäcuna Taytä munashgannog mana captenga ama criyipäcamaytsu:
‘Diospa tsurinmi caycä’ niptëpis.
Nishgäcunata mana criyirpis milagruta rurashgäcunata ricaycarga tantyacäriy Taytäwan tsay yarpayla cashgäta.”
Tsaynog nishganpitami Jesusta yapay prësu tsaritsiyta munargan.
Tsaynog munaptinpis Jesús tsaypita aywacorgan.
Nircurnami Jordán mayu tsimpanman Jesús cutergan.
Tsaychömi naupata Juan Bautista bautizargan runacunata.
Jesús tsaycho cashganta musyarmi tsayman atsca runacuna aywargan.
Paycuna caynogmi nipäcorgan:
“Ima milagrutapis Juan Bautista manami rurashgatsu.
Tsaynog captinpis Jesuspita lapan nishgancunaga rasun caglami caycan.”
Tsaynog nirmi atsca runacuna criyipäcorgan Tayta Dios cachamushgan Cristo cashganta.